Abel Barriola

Abel Barriola Ezkurra, pilota arloan Barriola deituraz ezaguna, (Leitza, Nafarroa Garaia, 1978ko maiatzaren 18a) esku huskako pilotari profesional ohia da. Atzelari aritzen zen. Hastapenetan, 1998tik 2003raino, Asegarce enpresarekin zuen kontratua; eta, 2003ko urtarriletik 2017ko maiatzean erretiratu zen arte, Asperekin. Esku huskako pilotarien artean, hiru txapelketa nagusiak (buruz burukoa, binakakoa eta lau eta erdikoa) irabazi dituzten bakanetakoa da. Izaeraz apala eta langilea, oso maitatua da hala pilotarien nola zaleen artean.

Kirol ibilbidea 
Profesionaletan, estreinako partida 1998ko otsailaren 22an jokatu zuen, Tolosako Beotibar pilotalekuan. Hurrengo urtean, bigarren mailako buruz buruzko txapeldunordea eta binakako txapelduna izan zen. Gorabehera handiko bi urteren ondoren, 2001ean lehen mailako bere lehen txapela jantzi zuen, lau eta erdiko txapelketa irabazita. Bere joko sasoi onarekin jarraituz, hurrengo urtean lortu zuen bere karrerako garaipenik garrantzitsuena, buruz buruko txapelketa nagusian. Urte hartan bertan, 2002an, Nafarroako lau eta erdiko txapela ere jantzi zuen. 2007an eta 2008an ere buruz buruzko txapelketaren finalera iritsi zen, baina batean Olaizola II.a eta bestean Bengoetxea VI.a nagusitu zitzaizkion.

2011n, Binakako Txapelketa Nagusiko finala jokatzeko eskubidea lortu zuen, baina eskubide hori ukatu zioten enpresek. Xalarekin batera Abel Barriolak jokatu beharko zukeen final hura, baina enpresek Barriolari ez zioten astebeteko atzerapena eman, lesio batetik sendatzeko. Aurretik eta ondoren izan diren finalista lesionatuei, ordea, onartu diete halako atzerapena, eta Barriola horrela baztertu izanak haserre handia sortu zuen pilotazaleen artean.

2014an, Binakako Txapelketa Nagusia irabazi zuen, Juan Martinez de Irujo aurrelaria lagun.

Kirol lorpenak 
 Lau eta erdiko txapelduna (1): 2001ean.
 Buruz buruko txapelduna (1): 2002an.
 Binakako txapelduna (1): 2014an.
 Lau eta erdiko txapeldunordea: 2002, 2004, 2006, 2007 eta 2010ean.
 Buruz buruko txapeldunordea: 2007 eta 2008an
 Nafarroako lau eta erdiko txapelduna: 2002an.

Buruz Buruko Txapelketa Nagusiko finalak

Binakako Txapelketa Nagusiko finalak 

(1) Finalean Beroitzek Barriola ordezkatu zuen, azken hori min hartuta zegoelako eta enpresek atzerapenik onartu ez ziotelako (nahiz eta 1990az geroztik finalista lesionatu guztiei atzerapena onartzen zitzaien).

Lau eta Erdiko Txapelketa Nagusiko finalak

Erreferentziak

Kanpo estekak 
 Enpresako fitxa
 «Abel Barriola: "Aukera iristen denean arriskatzea da nire filosofia"» (Argia, 2007-06-10).
 "Azken sakea: Barriola vs Abel".

Esku Huskako Buruz Buruko Pilota Txapelketa Nagusiko txapeldunak
Esku Huskako Lau eta Erdiko Pilota Txapelketa Nagusiko txapeldunak
Esku Huskako Binakako Pilota Txapelketa Nagusiko txapeldunak
Aspeko pilotariak
Nafarroa Garaiko pilotariak
Leitzarrak